Bliha
Bliha je rijeka u sjeverozapadnom dijelu Bosne i Hercegovine koja cijelim tokom teče na području općine Sanski Most. Rijeka Bliha je lijeva pritoka rijeke Sane. Izvire u mjestu Donji Lipnik, na 450 metara nadmorske visine. Dužina toka je 23,9 kilometara. Na devetom kilometru njenog toka između Fajtovaca i Gornjeg Kamengrada nalazi se Blihin skok. Vodopad je visine preko 40 metara i širine oko 10 metara, a poznat je po svojoj ljepoti i predstavlja jedan od važnih turističkih potencijala općine Sanski Most. Ova rijeka ima svoje pritoke u vidu manjih rijeka ili potoka u koje se ubrajaju: Suvača, Obarak, Modrašnica, Hatiraj i Suhača. Skoro sve ove pritoke izuzev Suhače izviru na nadmorskim visinama iznad 400 metara. Rijeka Bliha je rijeka brzog toka, sa kamenitim koritom. Sve svoje pritoke Bliha prima sa lijeve strane. Ulijeva se u rijeku Sanu poslije 23 km toka. U prošlosti su na Blihi bile mnogobrojne vodenice, a rijeka je kako u prošlosti tako i danas bila sklona povremenim izlijevanjima iz korita. Tom prilikom (najčešće u svom donjem toku) nanosi štetu stanovništvu u obližnjim sanskim naseljima: Husimovci, Podbriježje i Podlug. Rijeka Bliha je relativno čista rijeka, a u njoj su svoje stanište pronašle mnoge riblje vrste: potočna pastrmka (lat. Salmo trutta morpha fario) i klijen (lat. Leuciscus cephalus), a tokom ljeta u njen tok ulazi i škobalj (lat. Chondostroma nasus) zbog mrijesta. U zadnjem periodu poduzeti su koraci na regulaciji u donjem toku rijeke Blihe, kako bi se naseljeno područje zaštitilo od budućih poplava. Rijeka Bliha i Zdena su po narodnim predanjima dobile ime po prelijepim sestrama.